VŠĮ „LIETUVOS NACIONALINIS RADIJAS IR TELEVIZIJA“
KLASIKOS RADIJO PJESIŲ KONKURSO TAISYKLĖS

 
I. BENDROSIOS NUOSTATOS
 
1.       VšĮ „Lietuvos nacionalinis radijas ir televizija“ (toliau – Organizatorius, LRT) organizuoja „LRT KLASIKOS radijo pjesių konkursą“ (toliau – Konkursas). Konkurso tikslas – skatinti naujų lietuviškų radijo pjesių kūrimą ir sklaidą, stiprinti lietuviškos dramaturgijos meninę kokybę bei aktualumą radijo teatro formate, didinti jos prieinamumą ir patrauklumą įvairioms klausytojų auditorijoms.
2.     Konkursui teikiamos radijo pjesės (toliau – Kūrinys) turi būti parašytos lietuvių kalba ir atitikti aukštus literatūrinės bei meninės vertės kriterijus. Kūriniai, sukurti kitomis kalbomis, konkurse nedalyvauja, o jų autoriai šalinami iš Konkurso.
3.     Konkursui teikiamas Kūrinys gali būti tiek vienos dalies dramaturgiškai vientisa radijo pjesė, tiek serijinis radijo spektaklis (serialas). Kūrinys (įskaitant serialo epizodų visumą) turi būti tinkamas ne trumpesniam nei 40 minučių trukmės radijo spektaklio pastatymui.
4.    Konkursui teikiamas Kūrinys negali būti anksčiau pastatytas ar kitaip pilnai realizuotas (įskaitant, bet neapsiribojant, radijo spektaklio, teatro spektaklio ar kito sceninio ar audiovizualinio kūrinio formatu). Kūrinys gali būti viešai skaitytas (įskaitant viso Kūrinio skaitymą) ar pristatytas kūrybinių dirbtuvių bei panašaus pobūdžio renginiuose. Nustačius, kad šis reikalavimas pažeistas, Kūrinys nevertinamas, o dalyvis šalinamas iš Konkurso, neatsižvelgiant į tai, kuriame proceso etape pažeidimas paaiškėja.
5.     Konkurso taisyklės (toliau – Taisyklės) reglamentuoja LRT KLASIKOS Konkurso tikslus ir organizavimo tvarką.
6.     Informacija apie Konkursą ir Konkurso taisyklės skelbiamos viešai https://www.lrt.lt/projektai.
 
II. KONKURSO DALYVIAI IR JŲ ĮSIPAREIGOJIMAI
 
7.    Konkurso dalyvių amžius nėra ribojamas. Nepilnamečių dalyvavimui būtinas rašytinis tėvų ar globėjų sutikimas. 
8.     Tas pats asmuo Konkurse gali dalyvauti tik su vienu Kūriniu – kaip autorius arba kaip vienas iš bendraautorių. Nustačius, kad dalyvis yra susijęs su keliais pateiktais Kūriniais, Konkurso Organizatorius kreipiasi į jį dėl raštiško patvirtinimo, su kuriuo Kūriniu dalyvaujama Konkurse. Visi kiti su tuo pačiu asmeniu susiję Kūriniai iš Konkurso šalinami.
9.      Konkurse negali dalyvauti Organizatoriaus LRT darbuotojai.
10. Pateikdamas Kūrinį Konkurso dalyvis (toliau – Dalyvis): 
10.1.  patvirtina jo originalumą ir autorystę;
10.2. įsipareigoja nenaudoti dirbtinio intelekto įrankio Kūriniui sukurti, nebent dėl to yra LRT sutikimas raštu;
10.3. patvirtina, kad jam priklauso visos turtinės autoriaus ir/arba gretutinės teisės į Konkursui pateiktą Kūrinį ir kad Kūrinys nėra apsunkintas jokiomis trečiųjų asmenų teisėmis, perduoda Organizatoriui išimtines autoriaus ir atlikėjo turtines teises naudoti Kūrinį visais Lietuvos Respublikos autorių teisių ir gretutinių teisių įstatyme numatytais būdais (15 str. ir 53 str.), kiek tai yra susiję su Konkurso vykdymu ir apdovanojimu;
10.4. įsipareigoja nesudaryti jokių susitarimų su trečiaisiais asmenimis, jeigu tie susitarimai prieštarauja Konkurso dalyvio patvirtinimams ir įsipareigojimams Konkurse;
10.5. prisiima visą atsakomybę, kad pateikė teisingus duomenis, tikslią informaciją, taip pat dalyviai yra atsakingi už visas klaidas, padarytas pateikiant informaciją. Organizatorius pasilieka teisę nevertinti pateikto Kūrinio (neleisti dalyviui dalyvauti Konkurse), jei yra pagrįstas įtarimas, kad asmuo pažeidžia įstatymus ir / ar šio Konkurso taisykles;
10.6. dalyvauti LRT KLASIKOS organizuojamose fotosesijose, laidose, kituose komunikacijos įvykiuose, susietuose su LRT KLASIKOS radijo teatro viešinimu;
10.7. Dalyvis privalo užtikrinti ir garantuoti, kad pateikiamo Kūrinio turinys ir forma bei jo transliacija LRT KLASIKOS eteryje atitiks Lietuvos Respublikoje galiojančius teisės aktus (Visuomenės informavimo įstatymą, Nepilnamečių apsaugos nuo neigiamo viešosios informacijos poveikio įstatymą, Autorių teisių ir gretutinių teisių įstatymą bei kt.) ir nepažeis autorių, gretutinių ar bet kurių kitų bet kurio asmens turtinių ir / ar neturtinių teisių bei teisėtų interesų, garantuoti, kad jo pateiktame Kūrinyje nebus jokios tiesioginės ar netiesioginės reklaminės informacijos, antivalstybinės ir visuomenę demoralizuojančios propagandos, diskriminacijos (dėl amžiaus, lyties, lytinės orientacijos, negalios, rasės ar etninės priklausomybės, religijos ar įsitikinimų), rinkimų agitacijos, politinių partijų (atskirų politikų) reklamos ir prisiims atsakomybę, jei transliuoto Kūrinio turinys ar forma pažeis Lietuvos Respublikoje galiojančių teisės aktų reikalavimus; tokiu atveju dalyvis įsipareigoja kompensuoti LRT patirtas išlaidas (įskaitant bet neapsiribojant baudas, bylinėjimosi išlaidas ir bet kokias kitas išlaidas) dėl paminėto įsipareigojimo / garantijos nevykdymo / neužtikrinimo ar netinkamo vykdymo.
 
III. KONKURSO EIGA IR ORGANIZAVIMO TVARKA
 
11.   Pirmas etapas: Konkurso taisyklių ir terminų paskelbimas ir sklaida per LRT radijo programas, portale www.LRT.lt ir socialiniuose tinkluose;
12.   Antras etapas: Dalyvis, pageidaujantis dalyvauti Konkurse, iki 2026 m. rugsėjo 1 d. privalo pateikti:
12.1. Dalyvio anketą (pildoma Organizatoriaus internetiniame tinklapyje www.LRT.lt);
12.2. Kūrinio pristatymą iki 500 žodžių (teikiama kartu su Dalyvio anketa);
12.3. Kūrinį PDF formatu (teikiama kartu su Dalyvio anketa). Kūrinyje negali būti jokių autorių identifikuojančių duomenų;
12.4. Paraiška laikoma pateikta, jeigu ji atsiunčiama iki 2026 m. rugsėjo 1 d. ir atitinka visus aukščiau nurodytus reikalavimus. 
13.  Trečias etapas: Kūrinio vertinimas:
13.1. Kūrinius vertina  Komisija, kurią sudaro 5 nariai: 3 LRT KLASIKOS redaktoriai ir 2 nepriklausomi ekspertai. Komisija įsipareigoja sąžiningai, objektyviai ir nešališkai vertinti ir atrinkti gautus Kūrinius.
13.2. Konkursui pateiktas idėjas Komisija vertina balais pagal nurodytus vertinimo kriterijus: meninę ir kultūrinę vertę, idėjos tikslingumą ir aktualumą, šiuolaikiškumą ir originalumą, dramaturginį pritaikymą garso medijai. Komisija Kūrinių nerecenzuoja ir viešai nekomentuoja.
14. Ketvirtas etapas: Konkurso nugalėtojų paskelbimas ir Kūrinio pastatymas LRT KLASIKOS radijo teatre 2027 m. Konkurso nugalėtojai bus paskelbti 2026 m. gruodžio 1 d.
 
IV. KONKURSO NUGALĖTOJO APDOVANOJIMAS
 
15.   Konkurso rezultatai paskelbiami Organizatoriaus internetiniame tinklalapyje.
16.   Konkurso prizinis fondas – 4000 (keturi tūkstančiai) Eur. I vietos laimėtojui bus skirta 2500 (du tūkstančiai penki šimtai) Eur piniginė premija. Organizatorius planuoja 2027 m. prodiusuoti I vietos laimėtojo Kūrinio pastatymą radijo teatre, skiriant biudžetą, užtikrinant jo profesionalų įgyvendinimą, transliaciją ir sklaidą. II vietos laimėtojui bus skirta 1000 (vieno tūkstančio)  Eur piniginė premija. III vietos  laimėtojui bus skirta 500 (penkių šimtų) Eur piniginė premija. Organizatorius pasilieka teisę perskirstyti Konkurso prizinį fondą pagal Komisijos rekomendacijas.
17.  Kūrinio įgyvendinimą – kūrybinės komandos (režisieriaus, aktorių, garso režisieriaus ir kt.) sudėtį bei spektaklio pastatymo eigą – sprendžia Organizatorius. Tačiau Dalyvis, teikdamas Kūrinį Konkursui, gali pateikti savo siūlymus dėl kūrybinės komandos ar pastatymo vizijos, kurie gali būti svarstomi Organizatoriui priimant galutinį sprendimą dėl Kūrinio pastatymo.
18.  Paskelbus Konkurso nugalėtoją, Organizatorius pasilieka teisę nepastatyti I vietos laimėtojo Kūrinio radijo teatre.
 
V. ASMENS DUOMENŲ TVARKYMAS

19.  LRT, kaip duomenų valdytoja, juridinio asmens kodas 124241078, S. Konarskio g. 49, Vilnius, tel. +370 5 236 3000, el. p. lrt@lrt.lt, LRT duomenų apsaugos pareigūno kontaktai: el. paštas dap@lrt.lt, tel. tel. +370 693 51 444 Konkurso  metu tvarkys šiuos Dalyvio asmens duomenis: 
20.1. vardai, pavardės;
20.2.  telefono numeris;
20.3. elektroninio pašto adresas;
20.  Taisyklių 20 punkte nurodyti Dalyvio asmens duomenys tvarkomi Konkurso organizavimo ir vykdymo tikslu. 
21.  Asmens duomenys, nurodyti Taisyklių 20 punkte, yra renkami ir tvarkomi, sutikimo pagrindu  (Reglamento 6 str.  1 d. a) p.). Asmenys, davę sutikimą dėl jų asmens duomenų tvarkymo, gali jį bet kada atšaukti, kreipdamiesi elektroniniu paštu dap@lrt.lt arba rasmur@lrt.lt, tačiau tai kartu reikš ir ansamblio / Kūrinio pašalinimą iš Konkurso.
22.  Duomenų subjektas šiuos duomenis pateikia užpildydamas internetinę Dalyvio anketą. Dalyvio registraciją vykdantis asmuo patvirtina, jog veikia bendaautorių vardu, yra gavęs jų sutikimą dalyvauti Konkurse ir pateikti jų asmens duomenis Konkurso organizavimo,   susisiekimo  su Dalyviais, Dalyvių viešinimo (įskaitant viešinimą socialiniuose tinkluose) tikslu. Registraciją vykdantis asmuo įsipareigoja, LRT pareikalavus, pateikti šių asmenų raštiškus sutikimus, o paaiškėjus jų nesant ir LRT patyrus žalą dėl neteisėtų asmens duomenų tvarkymo įsipareigoja atlyginti visus LRT patirtus nuostolius.
23.  Asmens duomenys bus saugomi Konkurso organizavimo metu ir 3 mėnesius jai pasibaigus, po to sunaikinami.
24.  Duomenų subjekto teisių įgyvendinimui bei asmens duomenų tvarkymui taikomos organizacinės ir techninės priemonės numatytos  LRT Privatumo politikoje, su kuria galima susipažinti: https://apie.lrt.lt/privatumo-politika.
 
VI. KITOS NUOSTATOS
 
25.  Dalyvavimas Konkurse reiškia dalyvių sutikimą su visomis šių Taisyklių sąlygomis ir jų pakeitimais.
26.  LRT neatsako už autorių teisių ir gretutinių teisių ir (ar) kitų teisių pažeidimus, įskaitant bet neapsiribojant trečiųjų asmenų teisių ir teisėtų interesų pažeidimus, padarytus Konkurso Dalyvių. 
27.  Organizatorius neatsako už nuostolius, susijusius su Konkurso atšaukimu / nutraukimu / sustabdymu ar Taisyklių pakeitimu.
28.  Organizatorius neatsako, jeigu Dalyvio neįmanoma pasiekti telefono numeriu ir / ar elektroniniu paštu, kuriuos Dalyvis nurodė. 
29.  Organizatorius neatsako už informacijos, kurią apie save pateikia Dalyviai, turinį ir jos pateikimo formą. Joks informacijos apie Dalyvį paskelbimas, jeigu atitinkamą informaciją yra pateikęs Dalyvis, negali būti laikomas žmogaus privataus gyvenimo neliečiamumo pažeidimu. 
30.  Organizatorius neatsako už Dalyvių išlaidas ir (arba) nuostolius, susijusius su dalyvavimu Konkurse.
31.  Visi su šiomis Taisyklėmis susiję ir (ar) iš jų taikymo kilę ginčai sprendžiami tarpusavio derybomis, o nepavykus išspręsti taikiai – Lietuvos Respublikos įstatymų nustatyta tvarka.
32.  Organizatorius pasilieka teisę keisti Konkurso taisykles, apie tai informuodamas dalyvius jų nurodytu el. paštu ir / ar telefonu.
33.  Konkursui atsiųsta medžiaga Dalyviui negrąžinama.
14. Organizatoriaus įgaliotas už Konkursą atsakingas asmuo – LRT KLASIKOS programų vedėja Vakarė Leonavičienė, el. paštas Vakare.Leonaviciene@lrt.lt.
 
________________________
 

2

